Turkin varapääministeri Bülent Arinc sanoi maanantaina puheessaan, että naisten ei pitäisi nauraa julkisesti, kertovat turkkilaislehdet.

Arinc puhui maanantaina Turkin "moraalisesta rappiosta" puolueensa Eid al Fitr -juhlassa, jota muslimit viettävät ramadan-paaston päätteeksi.

– Siveys on niin tärkeää. Se ei ole vain sana. Se kaunistaa sekä miehiä että naisia, hän sanoi Hürriyet-lehden (siirryt toiseen palveluun) mukaan.

Hän kehotti miehiä olemaan uskollisia vaimoilleen ja rakastamaan lapsiaan, ja kuvaili sitten siveää naista:

– Hän ei naura julkisesti. Hän ei ole asenteeltaan kutsuva ja suojelee siveyttään.

Pääministeri Recep Tayyip Erdoganin varamies Arinc, 66, edustaa konservatiivista AKP-puoluetta. Hän sanoi puheessaan, että ihmisten pitäisi löytää uudelleen Koraanin opetukset, ja kritisoi turkkilaisia alhaisen moraalin lisäksi liiasta kuluttamisesta.

Arincin puheen jälkeen oppositiojohtaja Ekmeleddin Ihsanoglu twiittasi (siirryt toiseen palveluun), että maassa tarvitaan nauravia naisia, ja kaikkien iloisen naurun kuuleminen on Turkissa nyt tärkeintä. Ihsanoglu on Erdoganin vastaehdokas Turkin elokuisissa presidentinvaaleissa.